Dakke en kranse keer Bonzi nie om kees se kind te takel | Netwerk24
15 Augustus 2020 11:01
Hy's skaars twee bakstene hoog en is 'n bondel wollerige aanneembrak-liefde, maar as dit by bobbejane kom, is daar oorlog.
Wanneer die bobbejane vroegdag in die berg bo die Winterberg Mountain Inn tussen Ceres en Wolseley begin rumoer, skiet Bonzi, 'n vyfjarige maltees-yorkshireterriër-kruising en 'n bekende in die gastehuis, met 'n gil by die voordeur uit.
Bonzi spring na die dak waar kees verveeld sit en wag. Foto: Karien Grobler
Sy vier honde-kollegas raak gewoonlik net so histeries, maar ouderdom, artritis, seer rûe en 'n doodse vrees vir bobbejane laat hulle gou omdraai.
"Vir Bonzi is daar nie sprake van omdraai nie," sê sy ounooi, Karien Grobler, mede-eienaar van die gastehuis en restaurant.
"Binne 'n paar minute staan hy 500 m berg-op op 'n krans en kef histeries vir die brandwag – dié natuurlik al keelvol vir die wollerige irritasie."
Karien sê egter dit is wanneer kees se kind gastehuis toe beweeg om kos uit die vullisdromme te gaan steel of in die restaurant se kombuis te probeer inkom dat die sports regtig begin.
Bonzi in aksie op die dak. Foto: Karien Grobler
Bonzi. Hy koel gereeld in die swembad af. Foto: Karien Grobler
"Ons het maar altyd gedink dis die hele trop wat so raas op die dak, totdat ons eendag sien dis die einste onverskrokke Bonzi wat vir kees heen en weer op die dak jaag – aangepor deur sy blawwende hondemaats op die grond."
Volgens Karien se man, Reint, het Bonzi net eendag twee en twee bymekaar gesit en besef hy kan van 'n natuurlike rots langs die koepel van die restaurant se pizza-oond spring, en vandaar was die pad oop na die dak van die dubbelverdiepinggebou.
"In vyf jaar is hy nog net een keer rakelings deur 'n bobbejaanpoot getref."
Bobbejane is 'n redelike probleem in die omgewing se vrugteboorde en skorsielande. Van die boere het bobbejaankanonne om die karnallies uit hul lande en boorde te verjaag.
Maar die trop kese laat hulle nie sommer afskrik nie. Dis omtrent 'n gesig om die hele trop, elkeen met 'n spog-skorsie in die bek, berg toe te sien hol.
Maar as dit by die gastehuis se vullisdromme kom, weet die kese al daar wag 'n wollerige bol moeilikheid.